ДОМ ЗДРАВЉА НОВИ БЕЧЕЈ

Број: 01-2834

Датум: 30.12.2021.

Н О В И Б Е Ч Е Ј

У циљу перманентног подизања нивоа здравствене заштите и стручног усавршавања и стицања нових знања и вештина здравствених радника, а у складу са чланом 119. Закона о здравственој заштити („Сл.гласник РС“, број 25/2019), као и члана 27. став 1. тачка 11. Статута Дома здравља Нови Бечеј, Управни одбор Дома здравља Нови Бечеј је на предлог Стручног савета Дома здравља Нови Бечеј бр.01-2535 од 23.11.2021. године, на својој седници одржаној дана 30.12.2021. године донео:

**ПЛАН СТРУЧНОГ УСАВРШАВАЊА**

**ЗДРАВСТВЕНИХ РАДНИКА И ЗДРАВСТВЕНИХ САРАДНИКА**

**ДОМА ЗДРАВЉА НОВИ БЕЧЕЈ ЗА 2022. годину**

**I**

Здравствени радници и здравствени сарадници имају право и обавезу да у току рада перманентно прате развој медицинске, стоматолошке, као и других одговарајућих наука и да се стручно усавршавају, ради одржавања и унапређења квалитета свог рада.

Стручно усавршавање здравствених радника и здравствених сарадника је услов за добијање односно обнављање лиценце.

Под стручним усавршавањем се подразумева стицање знања и вештина здравствених радника и здравствених сарадника које обухвата:

- **специјализације и уже специјализације**

**- континуирану едукацију**

  **II**

**Специјализације и уже специјализације :**

Предлог за горе наведени вид стручног усавршавања у 2022. години је да установа упути докторе медицине на специјализацију из следећих грана медицине:

- Дечије превентивне стоматологије - једна (1),

- Опште медицине - две (2)

- Интерне медицине - једна (1),

- Ургентне медицине - једна (1)

 у вези чега ће бити тражено мишљење Завода за јавно здравље.

 III

 Континуирана едукација подразумева:

1) Активно и пасивно учешће на стручним састанцима, семинарима, симпозијумима, курсевима и конгресима;

2) Објављивање научних и стручних чланака у стручним и научним часописима - публикацијама;

3) Решавање тестова (електронски online тестови);

4) Студијски боравак;

5) Усавршавање у оквиру последипломских студија и здравствених специјализација.

Под условима прописаним законом, континуирану едукацију могу обављати високошколске установе здравствене струке, средње школе здравствене струке, коморе здравствених радника, здравствене установе, приватна пракса, удружења здравствене струке, Агенција за лекове и медицинска средства Србије, Агенција за акредитацију здравствених установа Србије, Министарство, као и друге јавне агенције, органи и организације над којима надзор врши Министарство (у даљем тексту: организатори програма континуиране едукације).

Под другим облицима стручног усавршавања из члана 170. став 1. тачка 1) закона подразумевају се последипломске студије, као и објављивање, рецензија и уређивање чланака у стручним и научним часописима, књигама, односно публикацијама.

Врсту, програм, начин и дужину трајања континуиране едукације из става 1. овог члана, здравствене установе, друга правна лица, приватна пракса и удружења која могу спроводити континуирану едукацију, критеријуме на основу којих се врши акредитација програма континуиране едукације, критеријуме на основу којих се врши вредновање програма континуиране едукације и других облика стручног усавршавања, учешће у трошковима континуиране едукације, процену квалитета континуиране едукације, процену квалитета извођења акредитованих програма континуиране едукације, као и друга питања од значаја за спровођење континуиране едукације и других облика стручног усавршавања, прописује министар, на предлог надлежних комора здравствених радника.

Акредитацију програма континуиране едукације врши Здравствени савет.

Трошкове претходног поступка процене квалитета континуиране едукације и процене квалитета извођења акредитованих програма континуиране едукације сноси организатор програма континуиране едукације, према ценовнику надлежне коморе здравствених радника, на који сагласност даје Министарство.

Послодавац је дужан да запосленима омогући похађање програма континуиране едукације, водећи рачуна о несметаном функционисању здравствене установе, односно континуираном пружању здравствене заштите.

Видови континуиране едукације за које послодавац одобрава плаћено одсуство запосленом морају бити предвиђени овим Планом.

Плаћено одсуство из предходног става може се одобрити највишедо седам радних дана у календарској години, и то у случају да запослени није на други начин обезбедио број бодова који су потребни за обнову лиценце.

Континуирана медицинска едукација одвијаће се према предлозима организационих јединица датих Стручном савету Дома здравља Нови Бечеј, а у складу са могућностима организације рада, који чине саставни део овог Плана.

Запослени кога је послодавац упутио на похађање програма континуиране едукације има право на плаћено одсуство за све време трајања програма, као и за време неопходно за долазак у место у коме се спроводи програм континуиране едукације и повратак у место рада.

ПРЕПОРУКЕ ЗА СПРОВОЂЕЊЕ СТРУЧНОГ УСАВРШАВАЊА

1, Бирати сертификоване едукативне програме, акредитоване од стране Здравственог савета Републике Србије.

2. Предност дати едукацијама специфичним за делатност рада, а које уводе нове методе, технологије, стандарде и препоруке.

3. За реализацију плана и програма стручног усавршавања задужени су руководиоци одсека и одељења и начелници служби, у зависности од планиранх и понуђених прогарама и расположивих финансијских средстава.

 Председник Управног одбора

 Дома здравља Нови Бечеј